UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV OM INDBYRDES TILNÆRMELSE AF MEDLEMSSTATERNES LOVE OG ADMINISTRATIVE BESTEMMELSER OM FREMSTILLING, PRÆSENTATION OG SALG AF TOBAKSVARER (omarbejdet udgave) OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

1999/0244 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV OM INDBYRDES TILNÆRMELSE AF MEDLEMSSTATERNES LOVE OG ADMINISTRATIVE BESTEMMELSER OM FREMSTILLING, PRÆSENTATION OG SALG AF TOBAKSVARER (omarbejdet udgave)

(EØS-relevant tekst)

1. Baggrund

Kommissionen forelagde ovennævnte direktivforslag baseret på EF-traktatens artikel 95 for Europa-Parlamentet og Rådet den 7. januar 2000 (KOM(1999) 594 endelig udg. - 1999/0244 COD).

Det Økonomiske og Sociale Udvalg afgav udtalelse den 29. marts 2000.

Regionsudvalget afgav udtalelse den 12. april 2000.

Europa-Parlamentet afgav udtalelse i henhold til den fælles beslutningsprocedure ved førstebehandlingen på plenarmødet den 14. juni 2000.

Efter Europa-Parlamentets udtalelse vedtog Kommissionen i henhold til EF-traktatens artikel 250, stk. 2, et ændret forslag (KOM(2000) 428 endelig) den 28. juni 2000.

Rådet vedtog med kvalificeret flertal den fælles holdning den 31. juli 2000. Kommissionen accepterede den fælles holdning.

Europa-Parlamentet vedtog ved andenbehandlingen den 13. december 2000 32 ændringsforslag til Rådets fælles holdning.

I denne udtalelse gøres der rede for Kommissionens holdning til Europa-Parlamentets ændringsforslag, jf. EF-traktatens artikel 251, stk. 2, tredje afsnit, litra c).

2. Formålet med Kommissionens forslag

Dette forslag omfatter en omarbejdning, der samler og opdaterer tre direktiver til gennemførelse af det indre marked (Rådet direktiv 89/622/EØF [1], ændret ved Rådets direktiv 92/41/EØF [2], og Rådets direktiv 90/239/EØF [3]) vedrørende tjæreindholdet i cigaretter, tobak, der indtages oralt, og mærkning af tobaksvarer. Retsgrundlaget for det nye forslag er også traktatens artikel 95, idet der er tale om en harmoniseringsforanstaltning vedrørende det indre marked.

[1] EFT L 359 af 8.12.1989, s. 1.

[2] EFT L 158 af 11.6.1992, s. 30.

[3] EFT L 137 af 30.5.1990, s. 36.

Forslaget tager sigte på følgende:

- At nedsætte tjæreindholdet fra de nuværende 12 mg pr. cigaret til 10 mg. Det foreslås, at Grækenland indrømmes en undtagelse indtil december 2006, idet de græske tobaksavlere dyrker tobakssorter med højt tjæreindhold og der i forvejen findes en lignende undtagelse i 1990-direktivet.

- At fastsætte et nikotinindhold på højst 1 mg pr. cigaret. I nogle medlemsstater findes der nationalt fastsatte grænser, men det lader sig kun vanskeligt realisere nu, hvor kontrollen ved de indre grænser er afskaffet.

- At fastsætte et kulilteindhold på højst 10 mg pr. cigaret. Kulilteindholdet har nøje sammenhæng med tobaksforbrændingen, og det kan variere afhængigt af filter, papir og luftgennemstrømning samt den anvendte tobaksblanding. En række medlemsstater overvejer at vedtage foranstaltninger til begrænsning af kulilteindholdet.

- At disse grænser gælder for alle produkter, der fremstilles i EU, for at sikre, at produkter, der er fremstillet i EU, og som ikke er bestemt til det indre marked, men som genindføres, overholder produktspecifikationerne. Dermed kan man undgå problemer i forbindelse med samtidig produktion i EU af to eller flere produktvarianter bestemt til forbrug uden for EU eller inden for EU. Det foreslås, at der etableres en overgangsperiode.

- At tillade medlemsstaterne fortsat at anmode om supplerende test af tobaksvarer, således som det er muligt for dem nu, men samtidig at fastsætte krav om, at prøvningslaboratorierne skal være godkendt, og at testresultaterne skal meddeles Kommissionen, så det kan vurderes, om testene skal kræves gennemført på EU-plan.

- At kræve større advarsler på tobaksvarepakninger. Kommissionen foreslår, at advarslerne skal fylde 30 % af forsiden og 40 % af bagsiden og indholdsoplysningerne 30 % af siden af pakkerne. Indholdet af advarslerne er også blevet ændret.

- At stille krav om, at fabrikanter og importører oplyser om tilsætningsstoffer, herunder toksikologiske data.

- At forbyde vildledende beskrivelser som "light" eller "lavt tjæreindhold", medmindre medlemsstaten udtrykkeligt har givet tilladelse hertil.

- At stille krav om regelmæssige rapporter fra Kommissionen om gennemførelsen af direktivet, om fornødent ledsaget af forslag.

3. Kommissionens holdning til Parlamentets ændringsforslag

3.1. Sammenfatning af Kommissionens holdning

Kommissionens holdning: Europa-Parlamentet vedtog den 13. december 2000 32 ændringsforslag, som Kommissionen helt eller delvis kan acceptere 22 af.

Kommissionen kan helt eller delvis acceptere ændringsforslag 1, 2, 4, 5, 7, 10, 12, 13, 15, 17, 21, 22, 23, 24, 26, 29, 30, 31, 34, 48, 50 og 51. Kommissionen kan ikke godkende ændringsforslag 6, 16, 25, 28, 33, 40, 45, 46, 47 og 49.

De ændringsforslag, Kommissionen ikke kan acceptere, vedrører først og fremmest en henvisning til genmodificeret tobak, sundhedsadvarsler på tobaksautomater, detaljerede regler for, hvordan fabrikanterne skal oplyse om tilsætningsstofferne i tobakken, kravet om forslag til en fælles ingrediensliste inden en bestemt tidsfrist og et forbud mod tilsætningsstoffer, der øger afhængigheden, indtil en sådan liste foreligger.

Ved vedtagelsen af sin holdning til Parlamentets ændringsforslag har Kommissionen taget behørigt hensyn til EF-Domstolens dom af 5. oktober 2000 i sag C-376/98, Tyskland mod Parlamentet og Rådet. Dommen annullerede direktiv 98/43/EF om tobaksreklamer og gjorde klart, hvilke betingelser der gælder for, at direktiver kan vedtages med EF-traktatens artikel 95 som retsgrundlag.

3.2. Parlamentets ændringsforslag ved andenbehandlingen

Ændringsforslag vedrørende direktivforslagets retsgrundlag - ændringsforslag 1, 2, 4 og 15

Med ændringsforslag 1, der skal ses i lyset af Domstolens dom i sag C-376/98 (jf. punkt 3.1), indføres artikel 133 som subsidiært retsgrundlag, nemlig for eksport af tobaksvarer, der er fremstillet i EU. Kommissionen kan acceptere ændringsforslaget, men kun kombineret med ændringsforslag 4 og 51, da der med disse ændringsforslag indføres en specifik henvisning til "eksport" i forslaget, og der dermed er grund til et supplerende retsgrundlag.

Ændringsforslag 2 gør det klarere (jf. Domstolens dom), at bestemmelserne om maksimalt kulilteindhold i cigaretter tager sigte på at imødegå en reel trussel mod det indre marked. Ændringsforslaget kan accepteres, da den foreslåede betragtning har til formål at forbedre begrundelsen for, at der vedtages harmoniserede regler for kulilte, og den oplyser, at medlemsstaterne agter at indføre egne regler, hvis der ikke vedtages nogen på EU-plan.

Ændringsforslag 4, der tager Domstolens dom i betragtning, henviser specifikt til tobaksvarer, der eksporteres fra EU. Ændringsforslaget kan accepteres i kombination med ændringsforslag 1. Henvisningen til "EF-Domstolens retspraksis" synes dog overflødig.

Med ændringsforslag 15 indsættes "idet der tages udgangspunkt i et højt sundhedsbeskyttelsesniveau" i det sidste punktum i artikel 1, og man vender således tilbage til Kommissionens oprindelige forslag. Der kan ikke indvendes noget imod dette ændringsforslag, da kravet om et højt sundhedsbeskyttelsesniveau er omhandlet i EF-traktatens artikel 95, stk. 3.

Ændringsforslag vedrørende ændringer af definitionerne - ændringsforslag 16 og 17

Ændringsforslag 16 tager sigte på at ændre den fælles holdning, så der tages hensyn til anden fællesskabslovgivning om genetisk modificerede organismer. Der er ikke nogen grund til at indsætte dette. Det står ikke klart, hvorfor der skulle være behov for at nævne genetisk modificerede organismer, da de ikke er omhandlet i forslagets dispositive del. Kommissionen kan dog acceptere, at spørgsmålet nævnes i en betragtning som foreslået i ændringsforslag 50.

Ændringsforslag 17 har til formål at medtage papir, filter, blæk og klæbemidler i definitionen af "ingrediens". Ændringsforslaget kan accepteres, da de nævnte elementer også er blandt de "ingredienser", der indgår i fremstillingen af visse tobaksvarer.

Ændringsforslag vedrørende det maksimalt tilladte tjære-, nikotin- og kulilteindhold i cigaretter, der eksporteres til lande uden for EU - ændringsforslag 51

Med ændringsforslag 51 foreslås en overgangsperiode for eksport i forbindelse med anvendelsen af artikel 3, således at det ikke er nødvendigt at anvende bestemmelserne i artikel 3 før januar 2007. Ændringsforslaget kan accepteres, fordi overgangsperioden ikke tilsidesætter princippet om, at eksport på et tidspunkt også skal indgå i direktivets anvendelsesområde. En sådan udskudt anvendelse ville imødekomme ønsket om, at fabrikanterne har brug for mere tid til at tilpasse mærkeblandinger og ændre markedsføringsstrategier. På den måde kan man også få tid til at udforme internationale standarder i forbindelse med den foreslåede WHO-rammekonvention for tobak. I forbindelse med forligsproceduren kunne der foreslås en passende betragtning, f.eks.:

"Der kan indføres overgangsordninger for anvendelsen af grænserne for tjære-, nikotin- og kulilteindholdet for at give mere tid til eventuelle ændringer af blandinger og til at udforme nye markedsføringsstrategier vedrørende mindre skadelige varer."

Ændringsforslag vedrørende målemetoder - ændringsforslag 5, 12 og 21

Ændringsforslag 5 omhandler en procedure for udformning af standarder til prøvning af indholdet af andre bestanddele i røg end tjære, nikotin og kulilte. Sådanne standarder findes ikke endnu, og de bør udarbejdes i samarbejde med ISO. Kommissionen kan acceptere dette ændringsforslag, da det kompletterer betragtning 10 og 11 samt artikel 11 i den fælles holdning.

I ændringsforslag 12 anmodes Kommissionen om at forelægge passende forslag om standarder og målemetoder for andre tobaksvarer end cigaretter. Det kan accepteres, da det i vidt omfang afspejler den eksisterende tekst i betragtning 21 og i artikel 11, stk. 3.

Ifølge ændringsforslag 21 skal resultaterne af prøverne - i stedet for årligt - meddeles til de nationale myndigheder, hver gang der sker ændringer i en tobaksvares sammensætning. Ændringsforslaget kan accepteres, da meddelelse om planlagte ændringer er en forbedring i forhold til en årlig meddelelse. Det var en ændring, der blev accepteret i Kommissionens ændrede forslag, og den synes velbegrundet. Formuleringen kan dog tænkes forbedret under forligsproceduren for at undgå, at medlemsstaterne uden grund oplyses om mindre ændringer i ingredienserne. Man kunne forestille sig følgende formulering:

Artikel 4, stk. 4, første afsnit i den fælles holdning: "Resultaterne af de prøver, der udføres i henhold til stk. 3, meddeles mindst en gang årligt til de kompetente nationale myndigheder, som endvidere oplyses om ændringer i tobaksvarernes sammensætning".

Ændringsforslag vedrørende krav til mærkning - ændringsforslag 6, 22, 23, 24, 25, 26, 28 og 34

Med ændringsforslag 6 indsættes en betragtning, der begrunder, at der indføres bestemmelser om tobaksautomater. Kommissionen kan ikke acceptere ændringsforslaget, da spørgsmålet om advarsler på automater efter Kommissionens opfattelse falder uden for forslagets anvendelsesområde. Kommissionen er dog parat til at afgive en erklæring om, at den agter at undersøge andre muligheder baseret på et andet retsgrundlag, f.eks. EF-traktatens artikel 153 om forbrugerbeskyttelse (jf. ændringsforslag 28).

I ændringsforslag 22 foreslås det, at antallet af generelle advarsler øges fra 2 til 3 (herunder advarsler om passiv rygning, årligt antal døde, kræft og hjertesygdomme). Ændringsforslaget kan accepteres delvis, hvis de nye advarsler indføjes i listen over supplerende advarsler fremfor at ændre de generelle advarsler, som Kommissionen havde foreslået ("Rygning dræber/Rygning kan dræbe").

Som led i forligsproceduren kunne man forestille sig et alternativ, nemlig at indsætte en tredje generel advarsel ud over de to nævnte i den fælles holdning, f.eks. "Lad ikke din rygning skade andre". Som i artikel 5, stk. 2, litra b), skal der være krav om, at disse advarsler alternerer, således at det sikres, at de optræder regelmæssigt.

Ifølge ændringsforslag 23 kan medlemsstaterne kræve, at der på det område, der skal afsættes til en supplerende advarsel, trykkes farvefotografier eller andre illustrationer med henblik på at vise og forklare de sundhedsmæssige følger af rygning. Ændringsforslaget kan ikke accepteres, da anvendelse af farvefotos som advarsler ikke er blevet vurderet som led i forslaget. Spørgsmålet kan dog undersøges nærmere i forbindelse med den rapport, der skal udarbejdes i henhold til artikel 11, jf. ændringsforslag 31. Dertil kommer, at medlemsstaterne ifølge artikel 12, stk. 2, har mulighed for, under overholdelse af traktaten, at fastsætte strengere bestemmelser end direktivets for at beskytte befolkningens sundhed.

Hvad angår artikel 5, stk. 8, bør en materiel fejl i den fælles holdning (forkert ISO-kode) rettes i forbindelse med forligsproceduren, ved at teksten i ændringsforslag 27 - som ikke blev vedtaget på plenarmødet - indsættes.

Ændringsforslag 24 tager sigte på at øge størrelsen af den generelle advarsel til 30 % af sidens areal og størrelsen af den supplerende advarsel til 40 %, således som det var i Kommissionens ændrede forslag. Kommissionen kan acceptere ændringsforslaget, da en forøgelse af advarslernes størrelse gør dem mere synlige, og der kan gives flere oplysninger til rygerne, navnlig hvis Europa-Parlamentets advarsler er længere end dem i den fælles holdning.

I ændringsforslag 25 foreslås det at nedsætte størrelsen (i forhold til det ændrede forslag og den fælles holdning) på enkeltpakninger af andre produkter end cigaretter, således at advarslerne skal dække 15 cm2 af pakninger på over 50 cm2 (i stedet for henholdsvis 25 cm2 og 100 cm2). Ændringsforslaget kan ikke accepteres, da det har til formål at fordoble undtagelsen i artikel 5, stk. 4, i den fælles holdning. Der er efter Kommissionens opfattelse ikke noget, der begrunder en så betydelig ændring, som indfører en slags forskelsbehandling af cigarkasser.

Ændringsforslag 26 indebærer, at advarselsteksten trykkes, så den ikke kan fjernes, og at der kan anvendes selvklæbende mærker, der ikke kan fjernes, på andre tobaksvarer end cigaretter. Kommissionen kan acceptere ændringsforslaget, da det er en relevant tilføjelse, og det bliver klarere, at det er tilladt at anvende klistermærker, navnlig for andre tobaksvarer end cigaretter, som produceres i små mængder, og hvor det kan være vanskeligt at efterkomme strengere mærkningskrav.

Ifølge ændringsforslag 28 skal den generelle og den supplerende advarsel anbringes læseligt på tobaksautomater, fordi automaterne er attraktive for unge, der vil begynde at ryge, idet de er til rådighed døgnet rundt og er uden opsyn. Tobaksautomater falder efter Kommissionens opfattelse ikke inden for forslagets anvendelsesområde, og den kan derfor ikke acceptere ændringsforslaget. Kommissionen er dog parat til at afgive en erklæring om, at den er villig til at undersøge spørgsmålet baseret på et andet retsgrundlag (f.eks. forbrugerbeskyttelse), jf. kommentaren til ændringsforslag 6.

I ændringsforslag 34 er der en længere og mere detaljeret liste over supplerende advarsler. Ændringsforslaget kan accepteres delvis, da en række af de foreslåede advarsler på listen over supplerende advarsler er brugbare og med fordel kan indarbejdes i listen.

Ændringsforslag vedrørende ingredienser og tilsætningsstoffer i tobaksvarer - ændringsforslag 49, 13, 47, 45 og 29

Ændringsforslag 49 omfatter et forbud mod at anvende ingredienser, der forstærker tobaksvarers vanedannende egenskaber, eftersom brugen af sådanne ingredienser kan undergrave de grænser for nikotinindholdet, der er fastsat i forslaget. Kommissionen kan ikke acceptere ændringsforslaget. Det er for tidligt at forbyde stoffer, der forstærker de vanedannende egenskaber, idet der er behov for at undersøge data om tilsætningsstoffer, og man skal først fastslå, hvordan de anvendes. Endvidere foreligger der ikke oplysninger om eventuelle nationale bestemmelser, der forbyder eller regulerer anvendelsen af sådanne stoffer, eller om andre hindringer for varernes frie bevægelse. Endelige foreligger der ikke entydige videnskabelige data om virkningerne af sådanne stoffer.

Man kunne forestille sig et kompromis, som går ud på enten, at der i en betragtning henvises til procedurerne efter traktatens artikel 95 og til direktivets artikel 12, stk. 2, for så vidt angår de medlemsstater, der ønsker at vedtage strengere nationale bestemmelser end direktivets, eller, at eventuelle ændringer af artikel 6 (oplysninger om tilsætningsstoffer) undersøges nærmere i forbindelse med artikel 9 og 10 (tilpasning af direktivet og forskriftsudvalg).

I ændringsforslag 13 gøres det i en betragtning klarere, at der er behov for, at Kommissionen opstiller en fælles ingrediensliste. Ændringsforslaget kan accepteres, da den ændrede formulering i modsætning til formuleringen ved førstebehandlingen giver Kommissionen et tilstrækkeligt råderum til, at den kan bevare sin initiativret vedrørende kommende lovgivning.

Ændringsforslag 47 har til formål at forbyde anvendelsen af ingredienser, der forstærker tobaksvarers vanedannende egenskaber. Med samme begrundelse som ændringsforslag 49 kan ændringsforslaget ikke accepteres, da det på nuværende tidspunkt er for tidligt med bestemmelser om specifikke ingredienser. Der er dog samme kompromismuligheder som for ændringsforslag 49.

I ændringsforslag 45 foreslås nærmere regler for, hvordan fabrikanter og importører fremover skal oplyse om tilsætningsstoffer. Ændringsforslaget kan ikke uden videre accepteres, da formuleringen i den fælles holdning efter Kommissionens opfattelse stemmer bedre overens med forslagets målsætning. Med ændringsforslaget indføres en forskelsbehandling mellem cigaretter og andre tobaksvarer med hensyn til tilsætningsstoffer. Man kan forestille sig et kompromis, der bygger på en modificeret udgave af ændringsforslagets sidste afsnit.

Ifølge ændringsforslag 29 skal medlemsstaterne offentliggøre ingredienslisten for hver vare, med angivelse af tjære-, nikotin- og kulilteindholdet, hvilket begrundes med forbrugernes ret til vareoplysninger. Ændringsforslaget kan accepteres, da der således bliver krav om oplysning om tjære-, nikotin- og tjæreindholdet samt "ingredienserne", samtidig med at henvisningen til forretningshemmeligheder bevares uændret.

Ændringsforslag vedrørende begrænsning af forbuddet mod vildledende varebeskrivelser - ændringsforslag 10 og 30

Ændringsforslag 10 tager sigte på at undtage visse allerede registrerede varemærker fra forbuddet mod at anvende varebeskrivelser, som ikke reelt oplyser om et specifikt indhold af røgbestanddele. Ændringsforslaget kan ikke accepteres. Følgende ville dog kunne accepteres som en kompromisformulering:

- Ændringsforslag 10, betragtning 18a (ny): "Anvendelsen af betegnelser som "lavt tjæreindhold", "ultra-light", "light" og lignende på pakninger til tobaksvarer kan være vildledende for forbrugerne ved at få dem til at tro, at sådanne produkter er mindre skadelige, idet rygeadfærden også afgør, hvor store mængder stoffer der inhaleres. Dette kommer ikke til udtryk i sådanne varebeskrivelser. Da der i den forbindelse kan være forskelligartede nationale bestemmelser, kan det hindre det indre markeds funktion."

Ifølge ændringsforslag 30 undtages visse allerede registrerede varemærker fra forbuddet mod at anvende varebeskrivelser. Det fastsættes endvidere, at medlemsstaterne skal underrette Kommissionen, som indarbejder oplysningerne i den rapport, der er omhandlet i artikel 11, ledsaget af forslag til forholdsregler, der kan afhjælpe problemer for det indre marked. Ændringsforslaget kan ikke accepteres. Følgende ville dog kunne accepteres som en kompromisformulering:

- Artikel 7, stk. 1a (nyt): "Uden at artikel 5, stk. 1, tilsidesættes, træffer medlemsstaterne alle nødvendige foranstaltninger for at sikre, at tekst, navne, varemærker, billeder og symboler eller andre tegn, som kan antyde, at en given tobaksvare er mindre skadelig end andre, ikke anvendes på pakninger til tobaksvarer."

- Artikel 11, stk. 3: Følgende indsættes som nyt led: "- gennemførelsen af artikel 7".

Ændringsforslag vedrørende kravene til rapportering - ændringsforslag 31 og 46

Ændringsforslag 31 har til formål at udvide indholdet af Kommissionens første rapport i henhold til artikel 11 om foranstaltninger, der skal træffes for at udbygge og ændre direktivet: advarsler, mærkning, bedømmelse af den toksiske påvirkning og skadevirkning, tobaksvarer, som måske kan mindske skadevirkninger, prøvningsmetoder og toksikologiske data. I ændringsforslaget nævnes også det indre marked, ny videnskabelig udvikling og nye internationale standarder som elementer, der skal tages i betragtning ved tilpasningen af direktivet. Ændringsforslaget kan accepteres, da det går mere i detaljer med emner, der skal tages i betragtning ved en fremtidig harmonisering, og det berører den faktiske gennemførelse af bestemmelserne i forslaget.

Ifølge ændringsforslag 46 vedtager Parlamentet og Rådet senest den 31. december 2006 et direktiv om fastlæggelse af en fælles ingrediensliste. Kommissionen kan ikke acceptere dette ændringsforslag, da det er i modstrid med dens initiativret ifølge EF-traktaten. De rapporter, der er omhandlet i artikel 11, kan dog ledsages af relevante forslag. Det skal dog bemærkes, at den første rapport kun kan omhandle et forslag til en fælles ingrediensliste, hvis medlemsstaterne i tide indsender oplysninger om ingredienser. Kommissionen ville kunne acceptere følgende formulering:

"Kommissionen opfordres til med henblik på det indre markeds funktion på grundlag af de oplysninger, der foreligger i medfør af artikel 6, i givet fald at fremsætte forslag om en fælles liste over tilladte ingredienser i tobaksvarer, bl.a. under hensyntagen til deres vanedannende egenskaber."

Ændringsforslag vedrørende ændringer af gennemførelsesfristerne - ændringsforslag 33

Ved ændringsforslag 33 indføres en undtagelse for andre produkter end cigaretter, så produkter, der ikke er i overensstemmelse med direktivet, kan markedsføres i tre år efter ikrafttrædelsesdatoen. Kommissionen kan ikke acceptere ændringsforslaget, da det ville medføre, at der for længe ville være produkter på markedet, der ikke opfyldte kravene, hvilket kun kunne begrundes ud fra økonomiske hensyn og uden vurdering af virkningerne heraf for folkesundheden.

Andre ændringsforslag - ændringsforslag 48, 50, 7 og 40

Ændringsforslag 48 kræver en vurdering af dokumentationen for påstande om tobaksvarer, der fremstilles og/eller markedsføres med henblik på at "nedsætte risikoen", eller for fabrikantens påstande om, at de er mindre sundhedsskadelige. Kommissionen kan acceptere ændringsforslaget, da den foreslåede betragtning vedrører en bestemmelse i artikel 11, stk. 3, der er omfattet af ændringsforslag 31, som ligeledes kan accepteres.

Ændringsforslag 50 tager sigte på at tage hensyn til anden fællesskabslovgivning om genetisk modificerede organismer. Kommissionen kan acceptere ændringsforslaget i form af en betragtning, jf. kommentarerne til ændringsforslag 16.

Ifølge ændringsforslag 7 bør de direkte og indirekte samfundsøkonomiske omkostninger ved aktiv og passiv tobaksrygning vurderes og offentliggøres med jævne mellemrum. Ændringsforslaget kan accepteres, da dette har været Kommissionens praksis, f.eks. ved dokumenterne KOM(96) 609 og KOM(99) 407. Spørgsmålet kan tages i betragtning som led i de relevante EF-folkesundhedsprogrammer, som kunne indeholde en henvisning til denne opgave, og det kunne nok accepteres, at der var en betragtning herom.

I ændringsforslag 40 påpeges det, at dyrkning af tobak fortsat støttes i Fællesskabet med omkring 1 mia. EUR om året, og at dette beløb er helt ude af proportion med de beløb, Fællesskabet bruger på forebyggelse af kræft- og hjerte-kar-sygdomme. Ændringsforslaget kan ikke accepteres, da det ikke er muligt at behandle den fælles landbrugspolitik som led i denne retsakt, hvor der fokuseres på det indre marked.

3.3. Ændret forslag

I overensstemmelse med EF-traktatens artikel 250, stk. 2, ændrer Kommissionen sit forslag som anført ovenfor.